Litla föndurhornið : Endurunninn bakki í jólagjöf til vinkonu Kristbjörg Ólafsdóttir skrifar 13. janúar 2020 11:00 Kristbjörg Ólafsdóttir sér um litla föndurhornið á Vísi . Munið þið í síðustu viku að ég ætlaði að byrja 2020 á því að sýna ykkur hvað kom upp úr jólapökkunum frá mér ? Jæja , hérna er næsta gjöf . Þegar ég sá þennan litla trébakka og þessa jólatrékúlu ... Æi , mig vantar íslenskt orð fyrir þetta , á ensku kallast þetta garland , en jæja , þegar ég sá þetta þá vissi ég hvað vinkona mín fengi í jólagjöf frá mér . Ég byrjaði á því að mála bakkann grænan , beið þangað til að málingin þornaði , bar á Crackle medium , beið þangað til að það þornaði og málaði svo yfir með hvítri málningu . Þetta Crackle medium er eitthvað töfraefni , ef maður ber það á milli málingarlaga þá koma rákir í efri lag málningarinnar þannig að sú neðri kemur í gegn . Ég veit að það er kannski erfitt að trúa því að það geti verið spennandi að horfa á málningu þorna en þegar þú notar Crackle medium , þá er ótrúlega flott að sjá sprungurnar myndast . Ég klippti á þráðinn á kúlunum og tók nokkrar þeirra og þræddi upp á grillteina . Ég sá þessa aðferð við að mála kúlur á Youtube , og þetta er án efa besta aðferðin til þess . Kúlurnar urðu sem sagt grænar og svo rétt þurrburstaði ég yfir þær með hvítu . Ég mældi og boraði í bakkann þar sem ég vildi fá handföngin . Ég átti þennan blómavír , vafði þremur þeirra saman til að styrkja hann aðeins og þræddi kúlurnar upp á vírinn . Svo stakk ég endunum á vírunum niður í gegnum götin á bakkanum og gekk frá þeim . Til að gera fráganginn aðeins snyrtilegri þá málaði ég fjórar íspinnaspýtur og límdi neðan á bakkann . Ég ætlaði fyrst bara að hafa spýtur þar sem vírinn kom niður en komst að því að bakkinn var pínu valtur þannig svo að ég bætti við tveimur spýtum til viðbótar . Og svo til að kóróna verkið þá setti ég fyrsta stafinn í nafninu hennar á miðjan bakkann . Ég veit ekki um ykkur en ég væri alveg til í svona jólagjöf .